Folketing
2004-06-02

Hr. Peter Skaarup ved eller burde vide, at der er indkaldt til samråd i denne sag. Jeg sendte umiddelbart efter tv-udsendelsen et forslag til hr. Peter Skaarup om, at vi i fællesskab lavede en beretning fra Integrationsudvalget, hvor vi opfordrede ministeren til at få løst det her problem. Hvad fik jeg tilbage? Et svar fra hr. Peter Skaarup om, at hr. Peter Skaarup ligesom ikke ville være med nu. Hr. Peter Skaarup har et problem, og hr. Peter Skaarup forsøger at tale sig ud af det. Det, vi står med nu, er et konkret problem for mennesker, hvis børn er blevet bortført. Jeg spurgte før: Vil hr. Peter Skaarup gå ind og bistå med at få ændret praksis omkring udlændingelovens § 9, eller vil hr. Peter Skaarup være med til konkret at gå ind og lave præcise lovændringer? Og så ved jeg godt, at hr. Peter Skaarup er så bange for den der store ladeport, der åbnes, misbrug osv., men min klare opfattelse af integrationsministerens svar på, hvordan det her ændringsforslag kunne fortolkes, er, at ministeren har sagt: Find fem fejl, således at det ikke bliver vedtaget. Det er det, der er sket, det er godt embedsarbejde, men det hjælper ikke disse mennesker.